Covid-19: AfriForum wil hof toe oor rassediskriminasie teen ondernemingsKallie Kriel, uitvoerende hoof van AfriForum. (Foto: AfriForum) Die burgerregte-organisasie AfriForum staan gereed om die hof te nader om die departement van toerisme te verhoed om ras as kriterium te gebruik om te bepaal hoeveel finansiële bystand klein, mediumgrootte en mikro-ondernemings (KMMO’s) tydens die tydperk van algehele afsondering moet kry. Dit kom nadat die departement van toerisme Dinsdag ŉ skrywe uitgestuur het waarin hy aangekondig het dat bystand aan klein, mikro- en mediumgrootte-ondernemings gegee sal word ooreenkomstig die departement se beleid van swart ekonomiese bemagtiging (SEB) en ekonomiese transformasie. Sowat twee weke gelede het die regering probeer om dié rasgedrewe agenda toe te smeer deur die publiek gerus te stel dat hulle hulp aan alle sake-eienaars sal verleen, ongeag ras. Die DA meen dat dit nooit die regering se bedoeling was nie, en dat ras die beslissende kriterium sou wees wanneer toerisme-ondernemings by die departement gaan aansoek doen om finansiële hulp. Die DA verwerp ook dié kriteria gegrond op ras wat die departement gebruik om sodoende hulp aan sake-eienaars te verleen. “Ons doen ŉ beroep op pres. Cyril Ramaphosa om onmiddellik die ministers in sy kabinet opdrag te gee om alle Suid-Afrikaanse sake-eienaars wat onder die Covid-19-pandemie gebuk gaan, te help,” het die DA in ŉ verklaring gesê. AfriForum het op 25 Maart ŉ dringende aanmaning aan Mmamoloko Kubayi-Ngubane, die minister van toerisme, gestuur om die skrywe terug te trek en ras as kriterium te skrap. “Sou die departement nie binne sewe dae hieraan gehoor gee nie, sal ons ŉ dringende aansoek in die hof bring om die regering se kriteria te laat hersien,” sê Kallie Kriel, hoof van die burgerregte-organisasie AfriForum. “In hierdie krisistyd behoort almal saam te staan teen ons gemeenskaplike vyand, naamlik Covid-19. Dit is tragies en immoreel dat die regering voortgaan om ’n rasgedrewe agenda te bevorder,” het Kriel gesê. Toerisme-ondernemings het tot 30 Mei om aansoek te doen om finansiële hulp van die departement se Covid-19-hulpfonds. AfriForum moedig steeds eienaars van klein, mediumgrootte en mikro-ondernemings aan om aansoek te doen en dan vir AfriForum te laat weet indien hul aansoeke nie suksesvol is nie.